Marius Matijošaitis

Marius Matijošaitis (g. 1992 m. rugpjūčio 28 d. Kaune) – politikas, visuomenininkas, Seimo narys (nuo 2020 m.).

 Biografija 
2010 m. su kitais jaunuoliais įkūrė nevyriausybinę jaunimo organizaciją „Nepriklausomas jaunimo judėjimas“. 2011 m. laimėjęs „Euroscola“ konkursą, buvo Lietuvos delegacijos atstovas Europos Parlamente. Savanoriavo projekte „Lietuva 2030“.

2012 m. baigęs Kauno „Saulės“ gimnaziją, išvyko studijuoti į Jungtinę Karalystę, 2012–2014 m. Thistle Aberdeen oro uosto viešbutyje dirbo barmenu-padavėju, o 2014–2017 m. lošimo namuose Grosvenor Casino Aberdeen. 2014 m. prisijungė prie asociacijos „Jaunimas, kuriantis Lietuvą“. Studijavo Aberdyno universitete, jį baigė 2016 m. (tarptautinių santykių ir politikos mokslų bakalauras).

2016–2017 m. Škotijos teismuose kaip laisvai samdomas darbuotojas užsiėmė sinchroniniu vertimu. 2017–2020 m. logistikos vadybininkas UAB „Vytauto paslaugos“, 2020 m. tapo UAB „Hoptransa“  transporto vadybininku.

2019 m. dalyvavo steigiant Laisvės partiją, išrinktas į šios partijos Kauno miesto skyriaus valdybą. 2020 m. rinkimuose išrinktas į Seimą Kauno vienmandatėje Savanorių apygardoje. M. Matijošaitis, kuriam tuo metu buvo 28-eri, tapo jauniausiu Seimo nariu.

2022 m. liepą išrinktas į Laisvės partijos valdybą ir 2023 m. birželį vėl perrinktas. 2024 m. vasarį, kilus abejonių dėl parlamentinei veiklai skirtų lėšų panaudojimo, sustabdė narystę partijoje ir nebedalyvavo Europos Parlamento rinkimuose. Buvo 2024 m. rinkiminės programos autorius. Tų pačių metų liepą narystė buvo sugrąžinta. 

 Pažiūros 
Pasisako už marihuanos legalizavimą, teisę tos pačios lyties poroms sudaryti partnerystę, dvigubos pilietybės įteisinimą, gynybos industrijos skatinimą, vertybinę užsienio politiką ir mokesčių mažinimą. 

 Išnašos 

Kategorija:Seimo nariai